Caminades saludables +60, matinals.- Ruta per Castellterçol
2024-11-12 08:00 - 14:00 (Europe/Madrid)
Moianès. Distància: 10 km >> Desnivell: +/- 175 m
Ruta de tardor que ens portarà de Castellterçol fins a Sant Quirze Safaja. Passarem pel torrent de la Vall Jussana, pel pla de la Terma i la masia de Can Torruella, el solà del Boix fins arribar a Sant Quirze Safaja.

Vídeo.- Premis Miquel Fàbregues, lliurament de premis (posposat el dimecres 27/11)
2024-11-13 19:00 - 20:30
Dimecres, 13 de novembre 19 h. a la Sala d’Actes
Lectura del veredicte del jurat
Lliurament dels premis
Projecció de pel·lícules premiades
Programa sessions

Wikiloc UES, presentació
2024-11-14 19:30 - 20:30
Presentació del perfil ORG de la UES a Wikiloc, on hi trobareu excursions realitzades per les nostres seccions, els itineraris del llibre d’Excursions per conèixer el rodal de Sabadell i d’altres rutes proposades pels nostres socis i sòcies, validades prèviament per una secció.
Així mateix, Àngel Artigas i Manolo Barcia, explicaran les darreres novetats de Wikiloc, com la confecció de recorreguts i els mapes 3D.
A les 19:30 h a la sala d’actes. Gratuït

Natura.- El trio fa-fa-fa ANUL·LADA
2024-11-16
Deixant enrere el bonic llogarret de Collsuspina, anirem trobant les tres magnífiques fagedes, sovint ignorades, del Moianès: la fageda del Giol, la de la Sauva Negra i la del Barnils. Es tracta de boscos d’una bellesa singular que, en una excursió inèdita, veurem unides en una sola caminada. Un trio de fagedes inoblidables per a respirar la música del silenci i posar l’ànim a to. Acabarem l’excursió a Sant Quirze Safaja, un topònim que testimonia la presència de faigs també en aquest indret.
Durada: Tot el dia
Transport: Autocar
Dificultat: Mitjana

Orientació.- Rogaine de la Serra Cavallera. Organitza Aligots
2024-11-16

Senders.- Camí natural de l'Ebre: d'Amposta a Deltebre
2024-11-16

Respirem als cims per ‘La Marató (FEEC)
2024-11-17
La Federació d’Entitats Excursionistes de Catalunya, la Societat Catalana de Pneumologia (SOCAP) i el Barcelona Respiratory Network (BRN), organitzen una jornada d’excursionisme, muntanya i solidaritat per a recaptar fons per a La Marató de Tv3, dedicada aquest 2024 a les malalties respiratòries.
Per aquest motiu i amb la intenció de fer visible l’acció, el pròxim 17 de novembre de 2024, es pujaran 10 cims repartits per bona part del territori, i us animem a participar-hi. Cada cim estarà dedicat a una malaltia respiratòria per la qual es farà la recaptació per a treballar en la investigació i recerca.
Les sortides es faran totes a les 9h del matí des del punt de partida triat per a cada cim que s’informarà en l’apartat informació de la inscripció.
La totalitat de la recaptació de les inscripcions anirà dedicada a La Marató de Tv3 en el cas dels federats i un 50% en el cas dels no federats, ja que es tramitarà la llicència temporal per aquella jornada.
Les inscripcions es faran mitjançant el web de la FEEC i estaran obertes fins al pròxim 15 de novembre.
Consulteu la llista de cims i tota la informació

Marxa Nòrdica.- Serra de la Portadora
2024-11-17 08:00 - 14:00
Distància: 9,87 km >> Desnivell: +/-293 m
Sortida a les 8 del matí des de la Plaça de les Dones del Tèxtil (cotxes particulars)
El Cul de la Portadora és un turó de 461 metres que es troba entre els municipis d’Esparraguera, Vacarisses i Monistrol de Montserrat, punt de sortida de la nostra ruta. Al llarg del camí gaudirem d’unes excel·lents vistes a Montserrat.
Sortida matinal

Cafè científic.- Ens fem grans, i ara què? Alternatives d’habitatge i suports al teu domicili
2024-11-19 19:00 - 20:30
Ens fem grans, i ara què? Alternatives d’habitatge i suports al teu domicili, a càrrec Àngels Hellin Castro Treballadora Social Hospital Parc Taulí i Sara Sanchiz Lorente Treballadora Social Mutua de Terrassa
Organitza: Filial del Vallès Occidental de l’Acadèmia de Ciències Mèdiques
Quines possibilitats d’habitatge ens podem plantejar quan ens fem grans?
Quina seria l’alternativa que s’adapta mes a les meves necessitats o quins suports puc tenir?
Sovint ens plantegem aquestes qüestions a mesura que ens fem gran i la incertesa de les necessitats que tindrem ens generen preocupació.
T‘agradaria conèixer quines opcions pots valorar i quins recursos existeixen al municipi.
A les 19 h a la sala d’actes – gratuït

Xerrades obertes sobre temes de muntanya.- El Parc Natural de Sant Llorenç del Munt i la Serra de l’Obac
2024-11-19 19:00 - 20:30
El Parc Natural de Sant Llorenç del Munt i la Serra de l’Obac a càrrec d’en Daniel Pons i Josep Canals, tècnics del parc en conservació i en ús públic, respectivament. Aquest any el nostre parc més proper, ha estat present als mitjans informatius; tenim ara una magnífica oportunitat per conèixer de primeríssima mà quin futur li espera, per poder-ne gaudir encara més.
Virtual (Zoom) a les 19 h

Les excursions del dimecres.- Tardor a La Garrotxa
2024-11-20
Ruta pels volcans , ermites i boscos tardorencs de La Garrotxa
Molt a prop d’Olot iniciarem la ruta cap al volcà de Pujalós i en una volta circular passarem per les ermites de Sant Abdó i Sant Senén i per les restes de l’antic monestir de Sant Julià del Mont. Sant Julià del Mont
Distància: 12,5 km >> Desnivell: +/- 500 m
Sortida a les 7:30 h davant l’Hotel Sabadell. Sortida de tot el dia, en autocar. Cal portar dinar

Presentació del llibre 'Història de l’escalada a Montserrat' de Josep Fatjó i Gené
2024-11-20 19:30 - 20:30
Història de l’escalada a Montserrat
100 ANYS D’ASCENSIONS A LA MUNTANYA
Publicacions de l’Abadia de Montserrat
El muntanyisme a Catalunya ha tingut sempre com a referent la muntanya de Montserrat, que ha estat, des de principis del segle xx, l’escola predilecta de la majoria d’escaladors del nostre país. Aquesta segona edició de la Història de l’escalada a Montserrat (la primera va ser a 2005) es remunta als inicis de la descoberta del massís, és a dir, cap a finals del segle xix, però no és fins als anys vint del segle xx que es comencen a descobrir i escalar, de manera esporàdica, les primeres agulles de les diferents regions de la muntanya. És per això que aquesta nova edició abasta, de manera completa, cent anys d’història d’escalada, amb tot el que comporta: evolució de les tècniques, mitjans, materials emprats, estils i tendències que han evolucionat fins al 2024. Igualment hi trobareu capítols d’un interès especial com els monjos escaladors, algunes anècdotes i els darrers capítols, actualitzats i posats al dia, on s’expliquen els diferents tipus d’escalada que es practiquen actualment al massís. Cent anys d’Història d’escalada a Montserrat i, per extensió, a Catalunya. Cent anys que acabaran formant part del Mil·lenari que el 2025 es commemora al Monestir de la muntanya.
Josep Fatjó i Gené és llicenciat en Ciències de la Comunicació i Fisioterapeuta, s’ha dedicat, principalment, al món de la salut i l’ensenyament universitari, i ha col·laborat en diferents mitjans de comunicació, ràdio i premsa. De ben jove, va iniciar-se en el món de l’excursionisme i més endavant en el de l’alpinisme, l’esquí de muntanya i l’escalada, essent instructor de l’Escola Catalana d’Alta Muntanya durant molts anys. A Montserrat, escola on es va formar com la majoria d’escaladors catalans, ha ascendit a la gran majoria d’agulles i cims. També ha escalat els Pirineus, els Alps, els Andes, el Caucas, el Kilimanjaro, l’Atles i l’Ahaggar, ascendint als cims més importants d’aquestes serralades. Ha publicat: Tota la terra que el meu cor estima (2003), De l’antropologia filosòfica a l’antropologia de la salut (2003) amb altres autors, Història de l’escalada a Montserrat (2005), Gens net de pols i palla (2007), Antologia de la poesia de muntanya (2012) i Històries de la lluna (2021).
Acompanyaran l’autor els germans Albert i Òscar Masó Garcia, col·laboradors de l’actualització del llibre.
A les 19:30 h a la sala d’actes. Gratuït

Cicle de cinema i projeccions de muntanya.- '50 anys de l’Operació Sàhara. Hoggar' (projecció fotogràfica comentada)
2024-11-21 19:00 - 20:30
La primera expedició que portaren a terme íntegrament membre de la UES fou l’abril de 1974.
La titularen Operació Sàhara i fou a la regió de l’Hoggar. L’equip el formaren Carles Olivella, Josep Majó, Joan Miquel Dalmau, Josep Fígols, Anna Puig, Josep Ibars i Maria Antònia Soler. Es varen fer quatre primeres estatals.
Commemorem aquesta primera expedició de la UES amb una projecció comentada de fotografies per alguns dels membres de l’expedició.
Dijous 21 de novembre. A les 19 h sala d’actes

Muntanya.- Comanegra (La Garrotxa)
2024-11-23
Ruta circular que surt des del bonic poble de Beget. Seguirem el GR83 que puja fins al coll de Malrem, que fa frontera amb França. Des d’aquí seguirem la carena fins arribar al Puig de Comanegra de 1.557 m, un dels 100 cims essencials del Repte dels 100 cims de la FEEC.. Des del cim baixarem directament a la Bassa de Monars i per pista anirem a buscar un camí que baixa pel bosc per tornar cap a Beget.
Distància: 17,78 km >> Desnivell: +/- 1.100 m >> Recorregut circular
Nivell de dificultat: Moderat. Mitja muntanya >> Temps efectiu: 6 h
Material: Roba i calçat de muntanya. Bastons de trekking, Aigua, esmorzar i dinar
Sortida en cotxes particulars. Trobada a les 6 h a l’aparcament del Parc Catalunya, davant Club de Tenis
Preu: Socis/es: 25€ >> soci@web i no socis/es: 32€ (inclou les despeses de cotxe compartit)
Cal estar federat/ada o bé tramitar assegurança temporal obligatòria de dia.
Inscripcions obertes fins el 21/11 a ues.cat, app o presencialment a secretaria. Màxim 16 places.
Reunió informativa: Dijous 21 de novembre, a les 19 h a la UES.
Més informació

Cultura.- Passejada pel passat industrial del Moianès
2024-11-23
Visita i caminada: Poues de glaç de la Ginebreda i el Rentador de la llana del Roquer a Castellterçol i les Esplugues a Castellcir. Farem una ruta d’uns 6,5 km i +/- 100 m de desnivell.
Esmorzar: En un bar de Castellterçol
Dinar optatiu: A la Poua Restaurant de Castellterçol. Menú tancat a triar quan es faci la inscripció.
Després de dinar comptarem amb l’actuació del grup Para bé l’orella que ens narrarà una història de la contrada.
Horari: Sortida a les 7.30 h de la plaça de les Dones del Tèxtil, tornada a les 19 h aproximadament
Preu: Sense dinar, socis: 32€ no socis: 42 €
Amb dinar, socis: 58€ no socis: 68€
Inscripcions: Del 8 al 17 d’abril de 2024

Natura.- Curulls de Goig
2024-11-23
Excursió a la serra de Curull, a cavall de les comarques d’Osona, el Ripollès i la Garrotxa, declarada espai d’interès natural. País de fagedes bellíssimes, espaterrants, sobretot ara al punt de la tardor. Un plaer per als sentits. Sortint de Vidrà pujarem per l’obaga fins al puig de Curull (1.320 m). Davallada per Salgueda, la Creu d’Espaulella i el Salt del Molí, un dels salts d’aigua més bonics del riu Ges.
Durada: Tot el dia
Transport: Autocar
Dificultat: Mitjana

Orientació.-Campionat de Catalunya de relleus a Olvan. Organitza COB
2024-11-23

Curs d'iniciació a la Marxa Nòrdica
2024-11-23
Aprèn la tècnica i descobreix tots els beneficis d’aquesta modalitat esportiva
Curs de 8 hores Horari: de 9 a 13 h, pausa per dinar, i de 14 a 18h
Lloc: Masia i bosc de Can Deu Cal portar esmorzar i dinar.
La marxa nòrdica és activitat física i esportiva que incorpora l’ús actiu d’uns bastons específics a la forma natural de caminar. És beneficiosa per tot el cos, és agradable, molt més efectiva que només caminar, actua de forma suau però eficaç, tot tonificant els músculs, millorant la força muscular i activant el sistema cardiovascular, alhora que exerceix un efecte directe, en la coordinació i la mobilitat articular. Es pot practicar en diferents graus d’intensitat, per a la qual cosa és apta per a tothom. A més, es practica a l’aire lliure que ens connecta amb el medi natural. I si es fa en grup, multiplica els seus beneficis psicosocials i de relació amb l’entorn.

Camina pel TDAH-Sabadell 360, col·laboració
2024-11-24
Col·laborem amb la Federació Catalana de Familiars i Afectats per TDAH juntament amb l’associació local, TDAH Vallès per donar visibilitat al TDAH assolint el repte Sabadell 360 en 4 etapes. A més, fem ciutat, fem esport.
Etapes:
ETAPA 1 Diumenge 27 d’octubre de 2024, Dia nacional del TDAH. De la Salut a Sant Julià; 12 km; 330 m de desnivell positiu; 250 m de desnivell negatiu; 3:45 h
ETAPA 2 Diumenge 3 de novembre de 2024. De Sant Julià a Can Gambús; 11 km; 120 m de desnivell positiu; 210 m de desnivell negatiu; 3:03 h.
ETAPA 3 Diumenge 10 de novembre de 2024. De Can Gambús a la Romànica; 11 km; 105 m de desnivell positiu; 180 m de desnivell negatiu; 2:50 h.
ETAPA 4 Diumenge 24 de novembre de 2024. De la Romànica a la Salut; 10 km; 250 m de desnivell positiu; 165 m de desnivell negatiu; 3:07 h.
Per participar-hi cal inscriure’s en aquest enllaç: https://www.federaciocatalanatdah.org/camina-pel-tdah-sabadell360/
Gratuït per a socis/es UES

UES inclusiva.- Torre Mossèn Homs
2024-11-25
Distància: 11,5 km >> desnivell: +/- 120 m
Hora i punt de trobada: Torre Mossèn Homs a les 08:30 h
Anirem fins al punt de trobada en cotxes particulars, trobada a Sabadell a les 8 del matí, a l’aparcament dels FGC Creu Alta.
Activitat gratuïta, però amb inscripció prèvia.
Cal portar aigua, esmorzar, roba adequada a les condicions climatològiques, calçat per caminar per muntanya, bastó de senderisme, i ganes de fer de guies.
En acabar, dinar social al Restaurant Casa Paco, menú: 11,50€

Caminades saludables +60, tot el dia.- Vall del Llobregat: Viladordis - Pont de Vilomara
2024-11-26, 2024-11-28
Aquest trimestre reprenem el cicle de la Vall del Llobregat (GR 270), que al llarg de tres etapes als mesos de setembre, octubre i novembre, ens portarà de Sallent al Pont de Vilomara.
Novembre: Viladordis – Pont de Vilomara Distància: 8 km >> desnivell -190 m
En aquesta etapa, passarem per diverses tines i per la Gola del Bigaire, un espectacular pas del riu Llobregat a través de les esquerdes a les roques que el mateix riu ha anat erosionant. Passarem pel pont vell de Vilomara, originari del segle XIII, però reconstruït al segle XVII destruït per una riera.

BTT.- Puig-reig, Sant Maurici de la Quar (ANUL·LADA)
2024-11-27

Senders km 0, caminades saludables.- Per la riera de Gaià i el llac petit
2024-11-27 08:30 - 14:00
Recorregut que ens permet conèixer una de les zones més meridionals de la Serra de l’Obac. La Riera de Gaià recull les aigües de la barrera de muntanyes de la Collada de l’Obac, els Caus i Serra de les Pedritxes; una vall tancada que s’obre a la Plan del Vallès pel nord-oest de la ciutat de Terrassa. Al seu curs mitjà cap al Llobregat, la riera ha forjat unes erosions argiloses espectaculars: Les Dames Coifées o Pilars Coronats. Dins de la mateix vall també coneixerem el particular Pantà de Can Bogunyà, conegut popular pels egarenses com el Llac Petit.
Punt i hora de trobada:
Estació RENFE Sant Miquel de Goneters-Viladecavalls 8:30 h
Pujarem al tren en les diferents estacions de Sabadell, en els següents horaris (bitllets de 2 zones):
Sabadell Sud: 08:07 h >> Sabadell Centre: 08:10 h >> Sabadell Nord: 08:13 h
Tornarem a Sabadell des de Terrassa FGC i RENFE (bitllets 2 zones)
Distància: 12 km >> Desnivell: + 200 m/ – 150 m
Hora aproximada de finalització a Terrassa: 14 h
Material: aigua, esmorzar, roba adequada a les condicions climatològiques i calçat per caminar per muntanya.
Activitat gratuïta per a socis/es. Soci@web i no socis: 6€
El desplaçament va a càrrec de cada participant.
Anar a pàgina inscripcions

Vídeo.- Premis Miquel Fàbregues, lliurament de premis
2024-11-27 19:00 - 20:30
Dimecres, 27 de novembre 19 h. a la Sala d’Actes
Lectura del veredicte del jurat
Lliurament dels premis
Projecció de pel·lícules premiades
Programa sessions

Projecció solidària afectades DANA 'LADAKH. Gel en el petit Tibet' amb Rafa Vadillo
2024-11-28 19:30 - 21:00
Hem recollit el guant de l’alpinista Rafa Vadillo i projectem LADAKH Gel en el petit Tibet en benefici de les persones afectades per la DANA.
En una sessió extra del Cicle de Cinema de Muntanya oferim aquest documental que ens proposa la fascinació i la seducció d’endinsar-nos a Ladakh, conegut també com ‘El Petit Tibet’, situat al nord de l’Índia, fent frontera amb el Pakistan a l’oest i el Tibet, ocupat per la Xina, al nord.
Una expedició encapçalada per Rafa Vadillo va explorar i escalar cascades de gel a la vall de Nubra, al nord de Ladakh, una vall estratègica per accedir a la qual cal un permís militar, fins i tot per als mateixos hindús. En aquesta vall acaben les muntanyes de la carena que inclou el K2, la segona muntanya més alta del planeta. Els expedicionaris van aconseguir l’obertura de cinc noves cascades de gel. El documental també mostra la vida al Ladakh, amb el budisme tibetà, autèntic i genuí, present a cada un dels seus racons, i les altes muntanyes i les grans cascades glaçades.
El documental editat per Job Films, té una durada de 55 minuts i es presenta personalment pels mateixos protagonistes.
Amb la participació de Rafa Vadillo, qui ens ha cedit gratuïtament la projecció del documental.
Aquesta sessió serà taquilla inversa en benefici de les persones afectades per la DANA. Donarem tota la recaptació a la Koordinadora de Kol·lectius Parke, un projecte comunitari que reuneix un conjunt d’entitats associatives i socials del Parc Alcosa, un barri del municipi valencià d’Alfafar. Té el seu origen al 1.985 i va sorgir de la motivació i organització de les pròpies veïnes i veïns del barri, com a eina col·lectiva en defensa dels drets de les i els més vulnerables, denunciant les seves mancances, fomentant el suport mutu i l’autogestió dels recursos des de la participació horitzontal i la responsabilitat col·lectiva. Treballen amb persones en situació o risc d’exclusió social a través de diferents projectes social especialment adreçats a joves i infants.
La DANA els ha afectat de ple. I ara més mai, necessiten ajuden.
Si no pots venir a la projecció (cal inscripció per control d’aforament) però vols col·laborar en aquesta iniciativa, pots fer la teva aportació inscrivint-te a la FILA 0.

Divendres culturals.- Pol Cruells en concert
2024-11-29 20:00 - 21:00
Pol Cruells, soci de la UES des de ben petit, ens presenta “Planeta Miret“, el seu nou disc. El seu univers musical és una fusió entre la cançó mediterrània i el pop experimental. En Pol ha publicat ja cinc discs de llarga durada. Com a baixista cantant, Pol Cruells ha enfocat la producció de “Planeta Miret” portant el baix elèctric a primer terme; també s’ha optat per una base rítmica centrada en les programacions i percussions electròniques, així com l’ús intensiu de sintetitzadors i samples per l’acompanyament harmònic.
Pol Cruells compagina la seva trajectòria en solitari amb la faceta de baixista als discs i gires d’Els Amics de les Arts; entre d’altres formacions, també ha col·laborat de forma esporàdica amb artistes com Caïm Riba, Joana Serrat o Joan Dausà.
En el concert del proper dia 29 interpretarà les seves cançons noves i també aquelles que ja formen part indissoluble del seu repertori; t’hi esperem!

Natura.- Les trampes del solitari
2024-11-30
Matinal a les entranyes de la serra de l’Obac, al Parc Natural de Sant Llorenç de Munt, pel torrent de la Saiola, la masia de la Calcina i la font del Solitari, escenaris de colpidores històries de supervivència. Acompanyats pels autors de la guia Rellinars a les teves mans, Marc Malgosa, Marc Samper i Joan Soler.
Durada: Matinal
Transport: Cotxes particulars
Dificultat: Mitjana

Cross dels Esquiadors: 49a Cursa Popular i 12a Caminada de Marxa Nòrdica ANUL·LAT
2024-12-01
Informem que degut a la baixa participació en aquesta edició del Cross dels Esquiadors que s’havia de celebrar el diumenge 1 de desembre, queda cancel·lat.
Tot i els esforços per mantenir la tradició d’aquesta competició i trobada esportiva, social i solidària, la resposta no ha estat l’esperada. A menys de 15 dies, les inscripcions són insuficients per garantir el desenvolupament del Cross dels Esquiadors, tal i com ens agradaria.
Les inscripcions queden tancades i retornarem l’import als inscrits. Agraïm sincerament a totes aquelles persones que havien mostrat el seu interès i volien participar en aquesta edició.
No obstant, tenim la intenció de tornar a organitzar el Cross dels Esquiadors a novembre de 2025, fent-lo més atractiu i adaptat a les necessitats i preferències dels participants, amb l’objectiu de recuperar l’esperit i la passió per aquesta cursa tant especial.
Agraïm la vostra comprensió i suport, i esperem poder comptar amb vosaltres en la propera edició.
Novembre de 2024
Organització Cross dels Esquiadors – Unió Excursionista de Sabadell

Xerrades obertes sobre temes de muntanya.- El Parc Nacional d’Aigüestortes i Estany de Sant Maurici
2024-12-03 19:00 - 20:30
El Parc Nacional d’Aigüestortes i Estany de Sant Maurici, a càrrec d’en Lluís Florit Molina, director del parc. Situat al bell mig de la serralada dels Pirineus, amb altituds que oscil·len entre els 1.200 i els 3.000 metres, està format per un conjunt espectacular de pics esmolats i crestes vertiginoses, boscos frondosos i prats verds, on l’aigua, amb més de 200 estanys i nombrosos rius, barrancs i zones humides n’és la protagonista.
Virtual (Zoom) a les 19 h
